Karina Adsbøl (DD), 2026-01-08:
Tak for det, formand.
Først og fremmest vil jeg gerne sige tak til dem, der helhjertet støtter det her beslutningsforslag.
For som jeg sagde under et spørgsmål, er det jo faktisk lidt skræmmende, at det ikke er længere tid siden end 2024, at regeringen og KL foreslog at fjerne det krav, som vi netop havde fået kæmpet ind omkring straffeattester på vores botilbud.
Jeg har været inde på en række eksempler i dag, og jeg er faktisk glad for, at jeg i dag står her igen på landets fornemste talerstol for at tale om en sag, jeg har talt om flere gange tidligere, fordi det netop har allerstørste betydning for vores mest sårbare borgere.
Som en af ordførerne sagde i dag, handler det netop om tillid, og det handler om beskyttelse og om vores fælles ansvar for at sikre, at dem, der er sat i verden for at passe på andre, også virkelig gør det uden at svigte den tillid, samfundet har sat til dem.
Vi ved desværre, at der findes personer i vores velfærdssektor, som har svigtet den tillid, og det er nødvendigt at have den tillid for at passe på vores børn, vores ældre og mennesker med handicap.
Det er jo skuffende og uacceptabelt.
I det beslutningsforslag, som er fremsat, er der en række eksempler, bl.a. det tragiske tilfælde for Plejecenter Tirsdalen i Randers, hvor en social- og sundhedshjælper blev idømt 16 års fængsel for fire drabsforsøg og flere tilfælde af grov vold, herunder et med døden til følge.
Den person havde jo tidligere været bortvist fra flere arbejdspladser, og alligevel var hun i stand til at vende tilbage til sektoren og fortsætte med sit arbejde med sårbare borgere.
Det er jo en hjerteskærende fortælling, der tydeligt viser, at vi har brug for strengere regler.
Et andet eksempel, der også nævnt i forslaget, er jo eksempel for Hjertehusene, hvor en medarbejder med en dom for massiv kriminalitet, herunder narkotik og bedragerisager, blev ansat igen få år efter.
Man kan også læse om en grov sag, som også har ramt et privat bosted i Midtjylland, hvor Midtjyllands og Vestjyllands Politi har rejst tiltale mod en pædagogisk medarbejder, som ifølge politiet har voldtaget en ung pige på bostedet adskillige gange, mens den medarbejder var ansat som pædagogisk assistent på bostedet
Derfor er det netop så vigtigt med det her beslutningsforslag at understrege, at personer, der er dømt for vold og overgreb mod mennesker med handicap, børn og ældre absolut ikke skal være ansat i pleje- og omsorgssektoren, for vi har en pligt til at beskytte disse borgere mod yderligere skade.
Det gælder ligesom vold og overgreb også i forhold til velfærdskriminalitet, herunder også økonomisk svindel med offentlige midler.
Det har været lidt det vilde vesten på det her område.
Vi har været vidne til mange dokumentarer, hvor anbragte børn og unge bliver svigtet og bliver udsat for overgreb og vold.
Der har været adskillige dokumentarer om vores pleje- og omsorgssektor i forhold til ældreområdet, hvor vores ældre medborgere er blevet svigtet, og desværre har der også været adskillige eksempler på, at hjemmehjælpere har franarret ældre borgere penge og også stjålet fra dem.
Som en ordfører sagde til at starte med, er der rigtig mange dygtige medarbejdere på det her område, og det er jeg fuldstændig enig i.
For dem er der gudskelov rigtig mange af.
Jeg læste faktisk lige her her på TV 2 forleden, og det var så den 3. december, at der var en hjemmehjælper, der svindlede en borger for en kvart million.
Nu er kommunen så dømt i sagen, og det var, fordi kommunen ikke havde indhentet straffeattest, og den her medarbejdere var tidligere straffet.
Og det har gudskelov medført, at kommunen nu har en erstatningsansvar i den sag.